정조 23년 · 목
疏略曰本邑東北以洛東爲界海門不遠江流浩大四五十年以來屢經大浸所失總數厥數夥然滄桑之後徵稅無地流來邑例自有通民結均布與面書員分徵此誠爲吏民呼冤之端故鉤覈文簿踏驗田疇舊災則摘發僞濫還起則査出欺漏僅爲了當其新査得二百十一結未頉舊災實四百七十四結也擇其中沿江被害者以査得之結充報除頉仍又修改檢田之簿從前邑弊或可少減其餘二百六十三結卽年久浦落覆沙等處也此不可隨卽疏鑿仍因陳廢遂至多年其爲白徵則實與已成水澤者一般矣臣意則陳田起墾處旣有三年減稅之朝令惟此二百六十三結若得自今年別降限年減稅之恩則傍近民人必將審其地勢次第起墾不至於全數永棄之境矣漲溢之患偏在近世者是亦有由山林之禁著於經傳國典亦曰山腰以上起耕者守令不禁有罪山腰下新斫木作田者一體禁斷而近來法禁弛廢峽居之民不知國法但欲避免公稅燒斫之案必趋僻奧耒耟之用至及家頂山中樹木之養動經百年而容易一炬便成焦土遂致深山鉅麓在在童濯沙石汰下到處游塞密陽府三浪浦乃後漕倉發運之所而近歲江沙壅流行船漸難移倉金海之議至登章疏山林之禁不可不申嚴矣向於丙辰春傳敎中以廢堰作畓之律山腰起耕之禁如輪翼之不可廢爲敎聖慮之無所不及亦可仰揣特緣無別般禁飭尙未見奉行實效誠願更講節目嚴其條式毋徒曰禁斷而必定冒耕民人流配之律毋徒曰有罪而必定不禁守令拿罷之式則寧不爲長久之利蓋而且臣每行原野間多有曠土此皆無主之地殊無勸耕之道今若申嚴山禁使峽中之民無以着手於高深之境則曠土不待驅使而見其日闢矣統營穀之外又有統營都廳倉者列在隣近五六邑而元統穀則自本邑主營都廳穀則統營裨吏出來照管推捉四出鞭棍士民無所顧惜故民人語及都廳穀無不疾首前府使徐榮輔以泗川爲此倉原設之邑態川爲此穀移來之地兩縣中移送之意屢報巡營至於轉報備居而尙未有定計而聞隣近諸邑之有此倉者爲弊同然其尤無良者又托松禁執人棺槨徵贖私賣此穀糶糴時邑中有喪者不得安意殮葬今若與該邑元統穀同儲一倉竝自本邑主管而永絕營校營吏來監之例則在營穀無損在邑民大便伏願下廟堂稟處停退之法異於白給終須一捧而或至屢年則必有逃故相因之患故定式中前年停退條與新還一體準捧法意有在若値荐歉之時旣有當年停退而又捧前年停退則一邊停新一邊捧舊多有掣礙向者再降聖旨敎以勿論三等邑惟看民勢闊狹奉行之節度政在於可捧者捧之不可捧者仍之而停退之民槪是至窮之流前年停退者多入於當年停退之中如是者若不區別而混捧則當年停退反歸無實而恐非對揚之方故臣邑則擇其丁巳停退民人中不入戊午停退者捧之而其餘兩年竝停者遂置仍停之科大抵停退之意本爲歉年難於準捧豐歲易於追納也第彼窮民旣貧且愚縱令歉後値豐方輸新糴力綿竝及旣稱舊還視同科外準捧之難甚於新還若又歲比不登次次仍停則終致轉成久遠頻頻蕩減外邑公儲之固此虛縮厥數無限言念國用亦極憂悶至於代捧則俱無此弊穀名之精粗雖異石數之準折有式若使許代之除不令饒民混參分糴之時但使當者還受則雖是麤穀尙可資於春糧還作本色自無損於倉儲設或不幸荐歉而有逃故之患代穀尙在自有從他換作之道且以民間事情言之雖在失稔之歲必有稍登之穀與其一時停歇而更留後逋無寧從便折納而便歸了殺以此以彼代捧之勝於停退多矣臣愚竊願如非大無之年勿䧏停退之令以其停退之分數多施於代捧之規以爲民國俱便之道焉臣於赴任之後連承邑弊民瘼靡不歷諮而民庫謬濫之例海戶侵撓之端卽其中尤所諪復而申嚴者竊有因此可陳者本邑之差役廳卽所謂民庫也元無蓄貯之財自古當年收斂當年用下故斂民之規在所不免而其始則民戶所斂極其簡薄轉轉層加厥數倍蓯掊取殘民爲弊孔甚昨年春夏間前府使徐榮輔有意釐正減其條件削其數爻要使所斂之數無濫於奮節目纔成徑遞上來臣遂代之取考其因革之跡則意在蠲恤大體甚好而或不無未及停當處此除因綾州牧使李宗變上疏以各邑民庫結斂戶收事聖敎至嚴凡爲大小字牧之任者咸在泥首俟命之中道臣又奉朝令行關列邑改整規式以爲永世無弊之圖臣邑則雖有新成之節目爲減戶斂而縮其應用應用旣縮則又不無不出數年更爲加斂之慮大抵民庫何爲而設也朝家會減之規用度式繁公儲難繼物價漸翔添補多端會減之外應用許多此則邑中民人不可不出力擔當故八道諸邑莫不有民庫之名而旣不總會於度支又不關由於巡營只是各邑自中辦出自中消磨故從前弊源每在於官不致察吏緣爲奸名色層出式例漸加積成逋縮則輒又一爲鄕會加斂克報加之不已無法可禁惟此謬習便成常規故相臣李宗城關西民庫節目已入聖鑑之照燭蓋其釐革之除旣得損益之宜而又自其後道內諸邑民庫入出之簿每於歲終磨勘於巡營故關西民庫最有一定之規可以爲他道法也臣謂宜各邑民庫節目改成後下令諸道從今以後竝爲磨勘於道臣則査削旣係於上營僞濫自絕於下邑庶可以垂之永久而得其實效矣本邑之馬山浦卽所謂海戶也百餘戶浦民以漁採爲業責應進上之需本邑海錯進上凡有九種而旣有會減之元價又自乙巳以後因朝令申飭自邑中變通每每加定添價合計所給錢穀之數較計於近來貿採之時準價則相當優足而尙有餘剩又以其爲進上浦民永除戶役且免簽伍而官家亦無一錢一鱗徵稅供用之例故安穩不擾勝於野民由是言之則臣邑海戶可謂全無弊端而近來論海弊者或因進上物種而發夫進上二字是何等謹嚴之地而因此有弊之說萬萬驚怪細察其故弊端由於添價添價由於轉貿轉貿由於所進之多失土宜本道東南二沿據海爲疆魚產之賦於海沿豈可曰非土宜而第其同是沿邑而物產之有無不齊同一物產而色品之優劣自別列邑分排之式或違於所產之實則轉貿之擧勢所不免其或轉貿益遠至用他道之物產則豈不大違於任土之本義而添價之漸致繁重無足怪矣試以臣邑言之海錯九種之中四則土採五則轉貿土採者但用元價轉貿者皆有添價轉貿五種卽全鰒引鰒海蔘紅蛤文漁也境內旣無所採往貿右沿之泗川地而同道沿邊雖有此五種土產處皆以品劣不合進獻亦皆來貿泗川故泗川海浦有所謂進上都家者道內貿易咸聚於此蓋以蔘蛤諸種之產於泗川近處者爲最券也然而大鰒則泗川亦無之都家魚商本與濟州通船和市而轉賣焉列邑之貿進巡營者卽此鰒故嶺營所進全鰒除了蔚鰒若干之外皆濟州產也全鰒一貼會減元價爲白米一石五斗未嘗不優厚而以其轉貿也故臣邑則一貼添價錢爲二十五兩而情債雜費不與焉左沿諸邑轉貿愈遠而添價愈多所謂添價辦出之規邑各不同或出於放債之殖或出於收斂之庫要之皆民也全鰒如此他種可以類推本道如此諸路亦足反隅今宜稍加變通使進上各種悉從佳品所產處而移換其例則進獻無所損而添價之浪費於中間者可以減得幾千假如諸路所進全鰒之轉貿濟產者爲百貼則就其中略除土鰒封進之需而留之本道餘皆盡數卜定於濟州使依前日諸路所進大小品樣而進之會減之米從而移劃馱運之費轉付船路則此皆本是濟產貼數雖多不患難備島中一貼之直計以一石五斗之元價必不甚相懸若曰差有不足則一番略收於從前添價之諸邑轉運島中留爲府儲永備本價豈無便宜之方且念濟州之俗薄於農功厚於漁利採鰒之民所以通船而和市者只爲貿歸陸邑之穀以資島人之食今因鰒價移劃米穀自饒則豈非島民足食之一策耶鰒之爲物惟鉅海深洋之中始有大者故產於濟州者最上產於湖南四五處島中者次之其餘諸沿所採皆是小品而風味各具凡有膳需之出於域內者何物而可以不備於廚人也亦惟曰各用土宜以本道內所產擇品而進之豈不允合於情禮耶若夫同道諸邑物產之有優劣者旣不可諉以土產而封進薄陋之品又不可膠於奮式而不念轉貿之弊惟此進上物種雖自各邑進排而進之者非守令而乃方伯也當以一道論而不當以一邑論亦宜通融一道之內審察各種所產最優處而推移換定一如濟鰒之例則進獻諸種皆可以得其佳品而諸邑所進莫不取諸其境內而用之轉貿之說何從而起也今之諸邑各有流來定例以此邑之從前所供移之於彼邑實係變通恐非一道臣所可私自指揮是必有朝廷之別般敎令然後可爲矣伏願下詢而裁處焉夫良保收布古無是制而創於壬辰之後今則行之二百年軍需之所從出也經費之所由賴也救弊之策猝未易求則說弊之論有難輕發而最是此路旣闊成一方便凡大小官司之絀於用者輒思加出保不資其徵入故先朝戊辰印頒良役實總元數之外各邑保名色之不出於是書者及其後增出者不知爲幾萬名臣邑於本道中素不以民少軍多稱之而實總所錄中收錢布者爲三千六百餘名而其不入於實總者及後來增出者又爲千餘名合計爲四千六百餘名也據近年戶籍境內壯男八千九百餘口中除出班族鄕品軍校胥徒驛屬海夫與有事目勿侵及不收布正軍外可以擬議於良保者只爲四千四百餘人逐名排比亦患不足少先檢察則黃白之簽虛疊之徵勢所必至觀乎一邑而可推一國之情也且夫名之曰良其實則賤稍有智力抵死謀免其滯在保案者多是至貧賤最愚迷無田產室屋朝來而暮去者疲癃聾聵不類人形者又錯於其中雖使任其自在尙且不願爲生顧何征斂之可論而又從而侵責之耶臣於點覈推徵之除往往見其慘然之狀不覺落淚縱未可一切矯革宜去其泰甚爲次第減汰之圖而今之徵收於彼究其所歸則國用公費於是而倚靠京衙外營以此而成樣但務減汰而無所塡代則漸生京外難支之弊而塡代之無術又由於國計之匱竭傳曰國無九年之蓄則曰不足無六年之蓄則曰急今之國計若幷論八路營邑所儲則未知爲幾年之蓄而大抵一年之入不能當一年之出有司之臣左右牽補挨過而僅了其於與民同患顧何以盡其道也謹按端宗二年關東三南饑命賜軍資倉陳穀二十三萬斛以賑之可知太倉之陳陳相因而此則猶屬上世事島夷之亂八路糜爛三京蕩殘而癸巳回鑾之日戶曹尙有米五萬斛祖宗朝國計如彼之殷盛而今焉何爲而至於是耶說者論及此事或歸之習侈彌文之繁縟是二者固爲傷財害民之大關費耗之害亦宜上及於國計而我國自丁丑以後不見兵革列聖家法以勤儉爲治方內寧謐上下休養繁文縱有寢盛於古昔者恐不必但因此弊而頓然落下如今日之甚也臣於近世收租之例竊有大段駭惑之端夫什一而稅堯舜之道而萬世之常經也國典田稅實十分爲上上年一結收米二十斗之法或者疑其不及於什一而此乃我祖宗金石之典更不容議於其間矣今乃於國典所云一結二十斗之內無端減削甚至於四五斗是何故也我朝之法田分六等年分九等量積萬尺之一等則其稅爲一結二等則爲八十五負每等遞降十五員至六等爲二十五員遂聚各等所定之稅以每百負通同作結此田分定稅之法也每歲九月踏勘災傷實十分爲上上年每一結收米二十斗實九分災一分爲上中年收十八斗每等遞降三斗至實二分災八分爲下下年收四斗此年分收稅之法也作結之後則均爲一等土品高下更不容說惟是災實之年年不同卽甚所當審驗者而災實之分斯有九等與全災之式其豐熟而無災處卽所謂實十分上上年而皆在於二十斗應稅之科矣然則今年被災爲下下年者明年無災則其實十分而爲上上年無疑也近世八路收稅之規則不然考諸收租案其在中下以上者絕罕而皆云下之上幾結下之中幾結下之下幾結此若據當年踏勘之災而言之則猶可也而所謂其等幾結者各有該邑一定之鐵案旣曰下中下下則可知非爲六等之田分而乃是九等之年分也旣曰年分則年年一套無復增損是何說也彼所謂下中下下卽是七分災八分災之名也今乃不問豐歉先以幾十萬結永永縳住於災減之科又其外添頉當年之內災此臣所以大駭惑求其說而不得者也且其下中之應稅六斗下下之應稅四斗雖列書如式而其所謂下中下下只是懸空硬定地故收租之際不得不通解應稅之結總而平排出賦亦豈不鹵莾而謬亂耶惟且收租案者乃是國朝故常也其所書年分等第本非年年可同之事而今則便成謄傳故紙此恐是中間一誤循用前年之例仍作流來之案國家之年年漏失正稅不知爲幾十萬斛豈非可驚而可唏處乎雖以通行俗例言之一負之稅出租一斗故今之各宮房屯田免稅處每結收租二百斗乃是國稅而免給者也百斗之租作米爲四十斗而正稅則定以二十斗卽所以厚民也祖宗之取於民其制若是之精約而無端漏失殆乎十之六七則國計匱竭而恤恤乎常有難繼之憂者其無乃坐於是耶夫物旣失之於此則有得之於彼者國家正稅漏失如此則其得之者誰也有田土者出租稅如例矣收租於民則不減而應稅於國則乃少其乾沒於中間者卽戶首與養戶防結之流是已養戶等事固是奸豪冒法者所爭占而規制旣誤有隙可偸則其孰不群起而私之乎今世之每結所收幷田稅大同及他名色之附於田結者大略爲二十餘斗驟看之必曰此政合於國典二十斗之法而是有易辨者所謂實十分二十斗卽原田所著田稅之法也而大同名色則皆出於其後義意各異非可以田稅論也若於田稅條二十斗之內割出爲大同云爾則烏在其代土貢創大同之意耶原田以來旣無田稅米降幾斗之法文而年分等第明是隨歲不同之事則上所陳不問豐歉先以幾十萬結永永縛住於災減之科者決知其大誤而不成事理也欲爲之改正則不須別用他術但於八路各邑收租案中去懸空分等之謬例必以當年全災與內災之眞箇結數依本規開錄減頉則法意事面俱得平整而正稅之入庶復祖宗之舊矣苟其若是則國計自饒經費有裕彼良保最窮者可以次第拯拔於水火之中矣若其他當世之痼弊如寺奴婢之類冤狀逼骨外邑雜徭之添附田結而侵害農民者可以量宜變通而沛然有餘地矣批以二百結限年降稅事山腰以上冒耕申禁事爾言甚是令廟堂指一草記稟處俾有實效統營都廳穀事不惟說弊亦旣救弊問于道臣許施後狀聞停糴之時以其分數代捧事諸道民庫依關西例道臣句檢事亦爲稟處土宜之貢豈可轉貿轉貿之故百弊俱出爾言誠有意見令道臣通同釐正求其可行永久無弊之方別具册子以進則諸道亦當觀此爲例廟堂措辭嚴飭分付該道附陳田等稅規事爾言卽諸倅所未言者下廟堂與有司之臣商確稟處